《次蒲尉韵》
宋代·李石

斯言诚虚筌，遮眼漫盈纸。
冷暖当自知，此味如饮水。
谁肯落骄荣，还来共枯悴。
待渠转船头，著力与风值。
最怜气炎炎，可上不可下。
青天与白日，信有覆杯夜。
空林鸟雀喧，村巷牛羊窄。
童子候檐楹，喜此扣门客。
客来踏青苔，曳杖入林薄。
只许老梅官，谓我门无杂。
我贫无娱客，相视笑不止。
向来诸阮间，容我亦与此。
陶然见天真。客亦怜我醉。
罢休明复来，酒贱肯勤置。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。